
Abstract
The work of knowledge and application of rules compliance with international law of armed conflict represents a real form of insurance to military operations since his important contribution to achieving their goals in terms of legal; it is a „insurance” in original meaning of the word that the ” implementation security „, guaranteeing boatmasters and nature that their actions are legal and that there will be held accountable for their deeds committed in accordance with laws and customs war. The plans of all operations must be a legal annex to the elements that include: civil targets under protection, work and forces dangerous installations containing; goods with cultural immunity; localities and areas go’s; localities and health and safety areas, the location of camps prisoners and civilians admitted to hospital, the 9 bodies and civil defense; routes to transport communications health; nature and status regime means of war; procedures for non-hostile relations with the enemy by notifications and agreements provided for the Convention; the procedure to lift the immunity property in the event of military necessity; the blueprint for persons and goods protected; procedures conduct on the injured, prisoners, dead; cooperation with humanitarian bodies; disciplined disciplinary offences And offences; conditions under which it could resort to reprisals; the rules of engagement and conduct tactics, etc.
În Armata României, ca în majoritatea armatelor moderne, comandantul forţelor angajate în acţiuni militare este investit cu responsabilitatea respectării dreptului aplicabil în conflictele armate. Multitudinea şi dinamica schimbării normelor juridice, în materie de drept public şi internaţional, faptul că multe din normele juridice ale dreptului internaţional aplicabil în conflictele armate lasă la latitudinea comandanţilor aprecierea oportunităţii aplicării lor, impune asistenţa juridică a factorilor de răspundere.
Este nevoie de o viziune globală asupra cadrului legislativ şi a dreptului internaţional aplicabil în conflictele armate, viziune pe care nu o poate avea decât un specialist în domeniu. Ca urmare, după 1990, luându-se model armatele occidentale şi revenindu-se la tradiţiile armatei române în domeniu, s-au instituit compartimentele juridice în cadrul comandamentelor marilor unităţi tactice şi operative.
Protocolul Adiţional nr.I /1977, la articolul 82 prevede necesitatea existenţei consilierilor militari la eşaloanele cu rang de mare unitate tactică şi mai mare, dar nu exlude posibilitatea funcţionării acestora şi la eşaloanele mai mici. În practica armatei române, la nivel de unitate militară, funcţia de consilier juridic este îndeplinită, prin cumul, de ofiţeri de comandă şi de stat major cu studii sau instruiţi anume în acest domeniu.
Experienţa participărilor armatei române la misiunile militare internaţionale, de menţinere sau impunere a păcii, a demonstrat utilitatea consilierilor juridici la nivelul unităţilor (subunităţilor) militare.
În trecut, consilierii juridici au fost prioritar angajaţi în soluţionarea problemelor de drept administrativ, pentru susţinerea intereselor armatei în litigiile în care aceasta era parte, preocuparea pentru extinderea activităţii acestora în domeniul dreptului conflictelor armate fiind de dată recentă.
Faptul că în perioada postbelică, până în decembrie 1989, în armata noastră nu s-a urmărit cunoaşterea şi aplicarea dreptului conflictelor armate, insuficienta implementare, în regulamentele militare generale şi de luptă, a normelor dreptului umanitar internaţional, face dificilă asistenţa juridică pe timpul conflictelor armate.
Un singur consilier juridic militar, la nivel de mare unitate,  nu poate oferi asistenţă juridică tuturor combatanţilor. În aceste condiţii, asistenţa juridică, pe timpul conflictului armat, capătă eficienţă, dacă anterior, pe timp de pace, consilierul juridic a coordonat pregătirea, în domeniul dreptului umanitar internaţional, a militarilor din compunerea marii unităţi (unităţii).
Pe timp de pace este necesar ca specialiştii în dreptul conflictelor armate să aprofundeze cunoştinţele militare şi tehnica de lucru pe care ofiţerii de comandă şi de stat major le aplică pentru planificarea, organizarea şi conducerea acţiunilor de luptă.
Astfel, pe durata conflictelor armate, consilierii juridici să fie interlocutori utili pentru comandanţii şi colaboratorii acestora, dezideratul comun fiind îndeplinirea misiunii fără încălcarea normelor de drept. O solidă pregătire militară a consilierului juridic este reclamată şi de faptul că reglementările juridice specifice conflictelor armate trebuie aplicate corect şi oportun în situaţiile complexe care caracterizează operaţia (lupta) modernă.
Neintegrarea consilierului juridic în cadrul militar de acţiune ar diminua încrederea comandantului în soluţiile juridice formulate de acesta. Asistenţa juridică nu trebuie să intervină tardiv ca un drept de „veto”, ci constructiv şi oportun pe timpul elaborării deciziei, astfel încât ordinul comandantului să se încadreze în litera şi spiritul legilor naţionale, în prevederile regulamentelor, să nu violeze regulile de angajare militară stipulate în dreptul internaţional aplicabil în conflictele militare.[1]
Asistenţa juridică nu limitează dreptul comandantului de a adopta, pe propria răspundere, decizii oportune şi optime pentru îndeplinirea misiunii primite de la eşalonul superior. Când comandantul nu ţine seama de propunerile fundamentale ale consilierului juridic şi violează grav dreptul internaţional aplicabil în conflictele armate, consilierul este obligat să raporteze superiorului său pe linia specialităţii sale. Responsabilitatea consilierului juridic poate fi reclamată când dă un aviz eronat, refuză fără motive temeinice să asigure asistenţă juridică sau în caz de neglijenţă. Instituirea unui regim de responsabilitatea pentru consilierul juridic are menirea de a asigura autoritatea morală şi personală a acestuia, să confere o mai mare eficacitate asistenţei juridice pe care o desfăşoară.
Consilierul juridic are obligaţia de a raporta comandantului, imediat după ce a luat la cunoştinţă, despre producerea unor încălcări ale normelor dreptului intern şi internaţional aplicabil în conflictele armate în fâşia (zona) sa de responsabilitate. Comandantul, personal sau prin statul major, are responsabilitatea juridică de a lua măsurile necesare pentru încetarea violărilor în acest domeniu, de a dispune măsuri disciplinare.
 
 
1. Obiectivele asistenţei juridică pe timpul conflictelor armate
· asigurarea îndeplinirii misiunilor fără încălcarea normelor de drept;
· realizarea concordanţei dintre necesităţile militare şi restricţiile impuse de reglementările juridice specifice (interne şi internaţionale) în vigoare;
· discriminarea în selectarea obiectivelor şi limitarea pierderilor colaterale;
· realizarea proporţionalităţii dintre mijloacele şi metodele folosite şi necesităţile militare;
· prevenirea exceselor şi represaliilor pe timpul ducerii acţiunilor militare şi eliminarea crimelor, distrugerilor şi suferinţelor.
Dreptul operaţional introduce, în procesul decizional militar, unele limitări ce constau în constrângeri, restrângeri sau recomandări în plan acţional.
Obligaţiile se referă la ceea ce trebuie să facă combatanţii şi sunt temporale, spaţiale şi acţionale. Acestea se regăsesc în conţinutul planului de operaţii şi al directivei comandantului (ordinul de operaţii).
Restricţiile se referă la ceea ce nu are voie să facă combatantul şi pot fi sociale, morale, juridice, religioase. Restricţiile sunt prohibite şi, de regulă, nu se includ în conţinutul planului de operaţii (ordinul de operaţii).
Constrângerile îl obligă pe subiect la săvârşirea unei acţiuni, restrângerile îl obligă să se abţină de la săvârşirea acţiunii, iar recomandările lasă la aprecierea acestuia alegerea unei conduite. Ca urmare, pentru a asigura o asistenţă juridică eficientă, se vor avea în vedere toate aceste limitări, prioritare fiind cele referitoare la:
◙       ostilităţile militare, în general;
◙       conducerea marilor unităţi, a unităţilor şi subunităţilor;
◙       comportamentul faţă de persoane şi bunuri în timp de război;
◙       tratamentul ce se acordă victimelor conflictelor armate;
◙       administrarea şi ordinea în teritoriile ocupate.
O competentă asistenţă juridică, pe timpul conflictelor armate, dă comandantului, statului major, comandanţilor de unităţi, convingerea că acţiunile militare desfăşurate sunt legitime şi nu vor fi sancţionaţi pentru comiterea unor crime de război. Prin aceasta se amplifică demnitatea, onoarea şi prestigiul moral al armatei. Doctrina pentru operaţii întrunite a Armatei României prevede responsabilitatea compartimentului juridic de a-l consilia pe comandant în scopul asigurării legalităţii actului de comandă.
Această prevedere nu trebuie să conducă automat la concluzia că asistenţa juridică se rezumă exclusiv la consilierea comandantului întrucât acesta adoptă deciziile şi conduce acţiunile militare prin activitatea întrunită a compartimentelor comandamentului, în cadrul căruia se realizează următoarele tipuri de relaţii organizatorice: ierarhice, funcţionale, de stat major, de cooperare şi de control.
Ca urmare, pe timpul asistenţei juridice, compartimentul (consilierul) juridic se va afla, în relaţii funcţionale cu compartimentele comandamentului care au atribuţii pe linia aplicării dreptului conflictelor armate. Aceste relaţii se vor concretiza în transmiterea de către consilierul juridic a unor reglementări, indicaţii, proceduri şi prescripţii din domeniul specialităţii sale.
Un singur consilier juridic poate acoperi nevoile de asistenţă juridică în condiţiile în care ofiţerii statului major au pregătirea juridică necesară aplicării în domeniul lor de activitate a normelor  de drept al conflictelor armate.
De regulă, comandanţii (compartimentele statelor majore) apelează la consilierul juridic pe timpul planificării acţiunilor militare, asistenţa juridică având un caracter constructiv şi preventiv. Consilierul juridic nu intervine pentru a da avizul după finalizarea concepţiei (deciziei), planului şi ordinului de acţiune.
Consilierul juridic nu adoptă o atitudine de aşteptare a solicitărilor sprijinului de specialitate, el intervine pentru stabilirea obiectivelor; alegerea mijloacelor de luptă şi determinarea procedeelor şi măsurilor necesare îndeplinirii misiunii; pentru rezolvarea speţelor unde se încalcă normele de drept intern şi internaţional.
Activitatea consilierului juridic pe timpul planificării acţiunilor militare se rezumă, în principal, la:
Ø      participarea la orientarea personalului implicat în planificare, executată de comandant sau şeful de stat major;
Ø      analizarea situaţiei din domeniul său de responsabilitate, concomitent cu pregătirea estimărilor ce vizează limitările impuse de dreptul conflictelor armate asupra îndeplinirii misiunii;
Ø      colaborarea cu compartimentele statului major, în primul rând cu compartimentul operaţii, pentru elaborarea cursurilor acţiunilor militare (selectarea cursului optim), pentru a respecta concepţia eşalonului superior de îndeplinire a misiunii cu mijloacele disponibile, în condiţiile respectării dreptului conflictelor armate;
Ø      prezentarea estimărilor (concluziilor, recomandărilor şi propunerilor) referitoare la:
· delimitarea obiectivelor militare de cele civile;
· metodele şi mijloacele de luptă admise de dreptul umanitar internaţional, ce pot fi utilizate pentru  îndeplinirea misiunii;
· asigurarea protecţiei victimelor de război (prizonieri, bolnavi, răniţi);
· modul de informare şi cooperare cu marile unităţi vecine şi cu autorităţile civile din zona acţiunilor de luptă;
· atitudini ce trebuie adoptate faţă de mijloacele şi personalul ce se bucură de protecţie specială, conform reglementărilor internaţionale în vigoare (formaţiuni sanitare, personal religios etc.);
· alte date pe care le consideră necesare sau sunt solicitate de statul major;
Ø      întocmirea şi actualizarea documentelor de conducere (informare) specifice compartimentului său;
Ø      acordarea avizului juridic concepţiei operaţiei (concretizată în decizia comandantului), planului şi ordinului de operaţii (acţiune);
Ø      asistenţa celorlalte compartimente ale statului major pentru întocmirea corectă, din punct de vedere juridic, a documentelor de conducere şi informare, o atenţie deosebită acordându-se jurnalului acţiunilor militare.
Compartimentul (consilierul) juridic întocmeşte şi actualizează următoarele documente de conducere şi informare:
Ø      planul de acţiune (sprijin) al compartimentului, ca anexă la planul de operaţii (ordinul de operaţii);
Ø      planul de activitate al compartimentului;
Ø      raportul de informare a comandantului (datele, estimările, concluziile şi propunerile); principalele elemente generale stipulate în raportul de informare se prezintă în anexa nr. 1;
Ø      informarea de specialitate a unităţilor subordonate şi a marilor unităţi cu care se cooperează;
Ø      documente diverse referitoare la cunoaşterea zonei de responsabilitate, a actelor normative în vigoare etc.
 
A. Planul de acţiune (sprijin) al compartimentului juridic este documentul care stă la baza asistenţei juridice, pe timpul operaţiei (luptei), constituind suportul juridic al deciziei comandantului, al ordinelor şi dispoziţiilor date pe timpul pregătirii şi ducerii operaţiei (luptei).
Acest document se întocmeşte atât sub formă grafică (pe hartă) cât şi sub formă de text.
A.1 Partea grafică a planului de acţiune al compartimentului juridic cuprinde informaţii şi date de natură juridică referitoare la:
–       obiectivele civile (bunuri) aflate sub protecţie specială;
–       agenţi economici sau lucrări de artă care conţin forţe periculoase (centrale atomo-electrice, uzine chimice, baraje, diguri);
–       obiective cu imunitate culturală, aflate sub supraveghere U.N.E.S.C.O.;
–       localităţi fără apărare;
–       zone demilitarizate;
–       locuri de intervenţie umanitară stabilite prin acord cu Comitetul Internaţional al Crucii Roşii;
–       amplasamentele taberelor prizonierilor de război;
–       amplasamentele taberelor de internare a civililor, organizate pentru protejarea unor categorii de persoane (victime de război);
–       comunicaţii destinate transporturilor sanitare efectuate de organele Comitetului Internaţional al Crucii Roşii (C.I.C.R.);
–       alte date necesare asistenţei juridice ce pot fi reprezentate grafic.
A.2 Partea de text a planului de acţiune al compartimentului juridic este determinată de volumul reglementărilor juridice în domeniu, de eşalonul la care se lucrează, de experienţa consilierilor juridici şi cuprinde, de regulă:
¨      fundamentele juridice care stau la baza pregătirii şi desfăşurării acţiunii militare respective: directiva (ordinul de operaţii) al eşalonului superior, concepţia (decizia) comandantului etc.;
¨      situaţia juridică a desfăşurării conflictului armat, din perspectiva aplicării normelor dreptului internaţional (enumerarea eventualelor încălcări ale regulilor de angajare militară din partea inamicului sau a trupelor proprii);
¨      acorduri, contracte comerciale, încheiate pe timpul pregătirii şi desfăşurării operaţiei (luptei) cu următoarele părţi:
· autorităţi politice şi militare ale ţării cu statut de stat protector pentru România;
· Comitetul Internaţional al Crucii Roşii;
· organisme militare ale inamicului, prin care s-au stabilit zone neutre sau demilitarizate;
· modul de desfăşurare a unor activităţi non-ostile în vederea adunării răniţilor şi bolnavilor de pe câmpul de luptă;
· notificări reciproce asupra schimbărilor în structura forţelor combatante sau în cazul ridicării imunităţii culturale a unor obiective civile;
· agenţi economici, în domeniul realizării activităţilor de aprovizionare a trupelor proprii;
 
¨      situaţii, tabele, grafice care oferă informaţii cu caracter juridic asupra:
statutului legal al combatanţilor;
 
· modului de marcare a bunurilor şi locurilor aflate sub protecţie specială;
· numărului de prizonieri (modul de tratament);
· gradului de informare a organismelor internaţionale, destinate supravegherii conflictului armat;
· gradului de executare a transporturilor sanitare de urgenţă cu sprijinul Comitetului Internaţional al Crucii roşii;
· asigurării, pentru combatanţi, a cărţilor de identitate;
· modului de înhumare a morţilor şi înştiinţării rudelor despre dispariţia lor;
 
¨      măsurile luate în planul asigurării juridice pentru:
 
· utilizarea legală şi oportună a semnelor şi emblemelor care conferă protecţie specială unor categorii de bunuri şi personal;
· cooperarea permanentă cu organismele internaţionale care sunt autorizate să acţioneze în spaţiul de conflict armat;
· tratamentul umanitar al prizonierilor de război sau al civililor aflaţi în lagărele de internare;
· sancţionarea abaterilor disciplinare sau penale pentru respectarea normelor imperative ale dreptului internaţional aplicabil conflictelor armate;
· soluţionarea unor acte de reclamaţie din partea unor persoane fizice sau juridice, ca urmare a încălcării drepturilor personale sau patrimoniale;
· respectarea legislaţiei interne şi internaţionale pe timpul ocupaţiei militare;
· încălcări de către adversar, a normelor dreptului internaţional aplicabil în conflictele armate.
 
Planificarea operaţiilor constituie un proces complex, unic, coordonat şi interoperabil, desfăşurat de comandamentele operaţionale (comandamentul grupării de forţe întrunite) pentru stabilirea modului viabil de îndeplinire a obiectivelor şi măsurilor ordonate de comandant.
În conformitate cu doctrinele în vigoare, planificarea operaţiilor se realizează de către comandamentele operaţionale implicate în 5 (cinci) etape, respectiv:
a) iniţierea planificării;
b) elaborarea concepţiei operative;
c) elaborarea planului de operaţii (acţiune);
d) revederea planului de operaţii (acţiune);
e) elaborarea planului de sprijin.
De la început dorim să facem precizarea că asistenţa juridică va fi permanentă, regăsindu-se în toate etapele procesului de planificare, compartimentul juridic / consilierul juridic consiliind atât pe comandantul comandamentului operaţional (comandantul grupării de forţe), cât şi pe şeful de stat major, şefii compartimentelor şi ofiţerilor implicaţi în planificare.
a) Iniţierea planificării – constituie etapa de debut a planificării şi, de regulă, cuprinde:
– primirea misiunii de la eşalonul superior (în cadrul planificării deliberate – misiunea dedusă);
– aprofundarea misiunii primite (deduse);
– elaborarea principalelor probleme pentru planificare.
În această etapă a planificării, compartimentul juridic (consilierul juridic) participă la activitatea de orientare a personalului implicat, îşi însuşeşte misiunea pe baza planului juridic (anexei juridice) al eşalonului superior.
Studiază problemele juridice cu care se va confrunta forţa întrunită şi consiliază pe comandant pe probleme de specialitate (la cererea acestuia).
b) Elaborarea concepţiei operaţiei – reprezintă o etapă complexă şi de mare importanţă în contextual planificării generale. Pentru consilierul juridic al comandamentului forţei etapa de elaborare a concepţiei operaţiei întrunite este esenţială. Şeful compartimentului juridic (consilierul juridic) în această etapă elaborează şi prezintă raportul de informare în vederea asigurării sprijinului în domeniul dreptului operaţional.
Raportul de informare are la bază elementele juridice precizate de eşalonul superior şi precizările comandamentului rezultate din ghidul de planificare. Principalele elemente ale raportului de informare juridică sunt prezentate în anexa nr.1. Estimările compartimentului juridic (consilierul juridic) depind de:
· situaţia strategică (operativă),  concepţia  comandantului, tipul şi caracteristicile operaţiei întrunite ce urmează a se desfăşura,
· natura beligeranţilor,
· caracteristicile teatrului de operaţii,
· natura populaţiei existentă în zonă etc.
Cursul optim al acţiunii este ales de comandantul comandamentului operaţional (comandantul grupării de forţe) în şedinţa de lucru pentru luarea deciziei la care participă şefii de compartimente (inclusiv consilierul juridic) şi structurile implicate.
c) Elaborarea planului operaţiei întrunite – presupune, în esenţă, detalierea concepţiei acţiunilor întrunite. De regulă, elaborarea planului operaţiei întrunite parcurge următoarele etape:
· planificarea întrebuinţării forţei întrunite şi planificarea sprijinului operaţiei şi protecţia forţei întrunite;
· planificarea logisticii;
· planificarea deplasărilor;
· identificarea neajunsurilor;
· analiza fezabilităţii deplasărilor;
· elaborarea secvenţială, pe etape, a acestora şi definitivarea datelor despre forţe, logistică şi deplasări.
În această etapă a planificării, şeful compartimentului juridic (consilierul juridic) desfăşoară o serie de activităţi importante, printre care:
– consiliază permanent pe comandantul comandamentului pe probleme şi aspecte de natură juridică;
– elaborează partea de specialitate (fundamente juridice) ce va fi inclusă în planul (ordinul) de operaţii;
– colaborează permanent cu şefii de compartimente privind legitimitatea unor măsuri, activităţi şi acţiuni prevăzute în plan;
– asigură consultanţa juridică tuturor planificatorilor militari şi ai comandanţilor forţelor care sprijină;
– lucrează la anexa pe linie juridică;
– participă la stabilirea principalelor reguli de angajare a forţei întrunite.
În operaţiile bazate pe efecte şi în cadrul războiului bazat pe reţea (RBR), consilierul juridic consiliază pe şeful de stat major şi şeful compartimentului J3/G3 asupra următoarelor probleme:
· stabilirea obiectivelor strategice, operative şi tactice propuse a fi lovite cu efecte maxime (legitimitatea loviturilor);
· legitimitatea loviturilor şi crearea efectelor asupra marilor unităţi şi unităţi inamice;
· zone şi obiective din fâşia inamicului care vor fi protejate (încadrarea juridică şi respectarea interdicţiei);
· protecţia populaţiei civile existente în zonă (pierderi zero – dacă este posibil etc.)
În opinia noastră, activitatea planificatorilor militari din toate compartimentele trebuie să fie direcţionată permanent şi consiliată de către şeful compartimentului juridic (consilierul juridic) pentru respectarea cerinţelor dreptului operaţional.
d)  Revederea planului operaţiei întrunite – constă în analiza acestuia, în scopul actualizării şi validării la sfârşitul ciclului de elaborare sau atunci când situaţia strategică (operativă) impune cu necesitate acest lucru. În funcţie de situaţia strategică creată şi de nevoile reale de actualizare a planului, compartimentul juridic participă efectiv la revederea măsurilor de ordin juridic prevăzute în plan, a regulilor de angajare în operaţie etc.
e) Elaborarea planurilor de sprijin – planurile de sprijin reprezintă planurile armelor/specialităţilor militare şi se referă la mobilizarea, desfăşurarea, angajarea forţelor, susţinerea acţiunilor şi dislocarea forţelor şi resurselor în sprijinul concepţiei materializate în planul de operaţii aprobat fiind anexe la acesta.[2]
Compartimentul juridic (consilierul juridic) în colaborare cu şefii de compartimente întocmeşte planul de sprijin juridic (anexa juridică) care se anexează la planul operaţiei întrunite. Conţinutul documentului (o variantă) se prezintă în anexa nr. 2.
Pentru înţelegerea cadrului legal de acţiune al tuturor compartimentelor unui stat major, din perspectiva dreptului conflictelor armate, este important modul cum sunt receptate şi aplicate principiile dreptului operaţional, în mod deosebit cel de discriminare şi cel de proporţionalitate, deasemenea, în toate situaţiile, este necesară delimitarea obiectivelor militare de obiectivele civile.
Respectarea acestor principii, într-un mod în care să nu afecteze îndeplinirea misiunii, presupune reconsiderarea funcţiilor şi activităţilor statelor majore, a compartimentelor din compunerea acestora, indiferent de eşalonul din care fac parte, a procedurilor de lucru, în mod deosebit a celor legate de planificare. Avem în vedere următoarele compartimente:
Compartimentul personal (J1/G.1) – îi revin atribuţii importante legate de aplicarea dreptului operaţional, dar care nu comportă o implicare efectivă în procesul conducerii acţiunilor militare. Din anexele la Protocoalele Adiţionale I şi II – 1977, rezultă o serie de atribuţii pentru acest compartiment (asigură cărţi de identitate pentru toţi militarii subordonaţi precum şi pentru persoanele susceptibile de a deveni prizonieri de război; verifică existenţa cărţilor de identitate pentru personalul sanitar; personalul religios; personalul de protecţie civilă; personalul afectat protecţiei bunurilor culturale şi jurnaliştilor aflaţi în misiune în zona de responsabilitate.
În privinţa prizonierilor de război, compartimentul J1/G.1 are obligaţia de a le stabili identitatea, iar în situaţia în care statutul de combatant a vreunei persoane capturate este neclar, va fi redactat un raport asupra împrejurărilor în care s-a produs capturarea. La fel se va proceda şi în cazul răniţilor.
Compartimentul J1/G.1 se va ocupa şi cu identificarea, înhumarea şi incinerarea persoanelor decedate pe timpul luptelor, preluării documentelor de identitate şi înregistrării locurilor unde au fost îngropaţi cei căzuţi în luptă. De asemenea, la acest compartiment este indicat să se centralizeze sesizările privind violările dreptului conflictelor armate comise împotriva militarilor.
Compartimentul informaţii (J2/G.2) – va trebui să determine cu precizie concentrările de persoane civile, mediul civil în care sunt amplasate obiectivele militare; natura zonelor de construcţii -oraşe, sate, adăposturi ş.a. şi cea a bunurilor civile importante, cu precădere a acelora care se bucură de o protecţie specială; existenţa instalaţiilor şi lucrărilor care conţin forţele periculoase; particularităţile mediului natural, din perspectiva vulnerabilităţii sale în condiţiile întrebuinţării unor categorii de armamente puternice – sisteme de cercetare-lovire de înaltă precizie.
Important este faptul că aceste acţiuni de cercetare sunt licite dacă sunt efectuate în uniformă sau fără a disimula statutul de combatant. În situaţia în care se culeg informaţii acţionându-se în clandestinitate sau sub false pretexte activitatea este considerată spionaj.
Interogarea combatanţilor capturaţi reprezintă o modalitate de a obţine informaţii, dreptul operaţional admiţând interogarea acestora, dar precizând că obligaţia lor de a răspunde se rezumă numai la datele de identificare personale.
Compartimentul operaţii (J3/G.3) – are un rol esenţial în asigurarea, respectarea normelor şi principiilor dreptului conflictelor armate. Cunoaşterea condiţiilor situaţiei strategice (operative), a elementelor necesare stabilirii compatibilităţii dintre concepţia (decizia) comandantului şi principiile dreptului conflictelor armate, depinde de eficienţa sistemului de cercetare (de calitatea rapoartelor trimise din teatrul acţiunilor militare).
Principala problemă o constituie identificarea corectă a obiectivelor militare şi, ulterior, stabilirea mijloacelor adecvate neutralizării sau distrugerii lor, în conformitate cu normele dreptului operaţional. Loviturile asupra obiectivelor militare vor fi planificate ţinându-se cont de următoarele limitări şi evitându-se:
· atacurile (procedeele de lovire) globale – respectiv, considerarea ca unică ţintă a mai multor obiective individuale, amplasate unele faţă de altele la distanţe mici, în condiţiile în care cel puţin unul dintre ele se află în apropierea unui obiectiv protejat, întrucât tratarea lor ca obiectiv unic şi executarea unor lovituri pe baza criteriului suprafeţei acestuia (bombardamente aeriene, foc concentrat de artilerie), ar genera pagube  excesive;
· atacurile care au ca scop terorizarea populaţiei – respectiv, acele acţiuni în care sunt considerate ţinte populaţia şi bunurile civile. Indiferent de scopul lor, aceste atacuri, ca şi ameninţarea de a recurge la ele, sunt considerate crime de război.
· atacurile care au ca scop efectuarea de represalii împotriva populaţiei şi a bunurilor civile sunt interzise. Chiar dacă adversarul recurge la această metodă nu s-ar justifica un răspuns similar.
Situaţia devine mult mai complexă în ipoteza în care obiectivele militare sunt dispuse în mijlocul unor concentrări de populaţie civilă şi în vecinătatea unor bunuri civile, astfel fiind imposibilă lovirea lor fără a le afecta pe acestea din urmă. În acest caz, caracterul realist şi practic al dreptului războiului este pus în evidenţă de principiul proporţionalităţii admiţându-se pierderi pentru necombatanţi şi daune provocate bunurilor civile, statele majore fiind însă obligate să stabilească acele măsuri de precauţie care duc la limitarea pierderilor umane şi materiale.
Aceste precauţii nu trebuie însă să afecteze elementele principale ale concepţiei operaţiei – direcţia de efort, manevra de forţe şi mijloace preconizată.
Comandantul trebuie să aprecieze, la propunerea şefului compartimentului operaţii, dacă mijloacele şi procedeele (metodele) de acţiune pe care preconizează să le întrebuinţeze permit limitarea riscurilor pentru populaţia civilă din vecinătatea obiectivelor militare.
Atunci când este posibilă alegerea, între mai multe obiective militare, pe lângă criteriile operative, care determină opţiunea, este recomandabil să se ia în consideraţie varianta care prezintă cel mai redus pericol pentru persoanele şi bunurile civile. Se va opta pentru direcţia care prezintă cel mai redus pericol pentru populaţia şi bunurile civile protejate, nu există bunuri de valoare culturală sau spirituală, stabilimentele sunt puţine, există o densitate mai mare de adăposturi pentru populaţia civilă.
· Evaluarea raportului pierderi civile/avantaje militare, pune probleme comandanţilor. Pentru fiecare operaţie planificată statul major trebuie să identifice concentrările de persoane civile, existenţa şi dispunerea bunurilor protejate, să analizeze şi să stabilească metodele şi mijloacele care corespund obiectivelor militare, să evalueze eventualele pierderi civile.
Compartimentul logistic (J4/G.4) –  are pentru „strângerea (evacuarea) capturilor de război, hrănirea, echiparea, cazarea şi asistenţa medicală a prizonierilor de război”. Tot acest compartiment are obligativitatea evacuării răniţilor şi bolnavilor, spitalizarea, tratarea şi recuperarea acestora.
Responsabilitatea revine din interpretarea conţinutului prevederilor Convenţiei a III-a de la Geneva – 1949, conform căreia internarea prizonierilor de război se va face în lagăre destinate exclusiv acestui scop (art.21) care vor trebui dispuse în afara zonelor acţiunilor de luptă (art.23) şi în nici un caz acestea nu trebuie să fie penitenciare sau locaţii cu regim de penitenciar (art.22).
Îndeplinirea condiţiilor impune dispunerea acestor lagăre în zona logistică, fiind nerecomandabilă încredinţarea prizonierilor de război forţelor militarizate de ordine publică în virtutea principiului potrivit căruia captivitatea nu este o sancţiune de natură penală sau disciplinară, chiar dacă, din considerente practice, paza taberelor poate fi realizată cu trupe ale Ministerului de Interne.
Compartimentul logistic organizează evacuarea prizonierilor de război, trierea acestora în punctele de adunare pentru a se determina cei răniţi (bolnavi), în vederea acordării de îngrijiri medicale în stabilimente special destinate. De asemenea, în responsabilitatea sa ar trebui să intre şi pregătirea, din timp, a taberelor de prizonieri (stabilirea locului de dispunere, schema de organizare a acestora, instruirea personalului prevăzut pentru pază şi deservire).
Compartimentul relaţii militari-civili (J5/G.5) – este structura care coordonează activităţile de cooperare ale comandamentului propriu cu autorităţile civile (populaţia locală), organizaţiile guvernamentale, neguvernamentale şi internaţionale, în vederea menţinerii legalităţii operaţiilor militare şi sprijinirii îndeplinirii misiunii.
Cooperarea permite autorităţilor civile să ia toate măsurile pentru a proteja persoanele şi bunurile civile din sfera lor de competenţă administrativă.
Autorităţile civile pot contribui la asigurarea protecţiei unor obiective, în sensul echipării acestora cu semne distinctive suficient de mari şi de vizibile, semnalizarea perimetrului unde sunt dispuse bunurile importante.
Măsuri similare vor fi luate şi atunci când în teatrul de acţiuni militare există centrale de producere a energiei nucleare, baraje (diguri), pentru a reduce pericolele ce ameninţă populaţia civilă.
Persoanele civile pot da concursul, la solicitarea autorităţilor militare, în acţiunile de căutare, adunare şi îngrijire a răniţilor (bolnavilor), la adunarea şi identificarea morţilor.
CONCLUZII SI PROPUNERI
Regulamentele militare precizează că una din direcţiile principale de realizare a disciplinei militare e reprezentată de “reinstaurarea încrederii tuturor categoriilor de personal în legalitatea şi dreptatea actului de comandă”.
De altfel, cunoaşterea şi respectarea dreptului militar este pentru militari o chestiune de ordine şi disciplină. Documentele politice, juridice şi militare ale statelor (actele normative specifice armatelor) precizează că succesul acţiunii militare nu poate fi legal dacă nu se respectă dreptul conflictelor armate, că ordinele comandanţilor nu trebuie să contravină legilor naţionale şi convenţiilor internaţionale ratificate de state, că subordonaţii au dreptul şi obligaţia de a nu executa dispoziţiile ilegale ale superiorilor lor.
Justiţia militară îşi propune să introducă rigoarea juridică în procesul luării deciziilor militare fără a diminua cu nimic capacitatea combativă a unităţilor militare. Comandanţii militari nu sunt jurişti, ci lideri conştienţi că deciziile lor au acoperire juridică. Ca şi pentru ale forme de asigurare a acţiunilor militare, comandamentele au la dispoziţie compartimente de specialitate în domeniul asistenţei juridice.
În cursul acţiunilor militare desfăşurate în ultimii ani, factorii responsabili au declarat că nici o decizie n-a fost luată fără ascultarea consilierilor juridici; că rolul acestora a crescut şi în armata română este demonstrat de multiplicarea de cinci ori a numărului consilierilor juridici. Activităţile militare trebuie concepute şi desfăşurate cu deplinul respect al legislaţiei interne, iar învăţarea sistematică a dreptului internaţional umanitar de către militari constituie un element de bază al pregătirii profesionale de specialitate pe toate treptele ierarhiei, în special, la nivelurile superioare.
Trăim astăzi într-o lume în care violarea valorilor democratice ale statului de drept şi ale ordinii juridice internaţionale impune sancţionarea lor, indiferent dacă vinovaţii se găsesc în tabăra învingătorilor sau a învinşilor.
Răspunderea juridică a României, implicit a organelor militare de conducere, reprezintă un factor dinamizator în sensul instituirii unor reale raporturi juridico-militare în domeniul apărării naţionale, pentru adaptarea reglementărilor militare interne la imperativele normelor de drept internaţionale aplicabile în conflictele armate.
Ofiţerii de justiţie pot îndeplini toate funcţiile juridice: judecător militar; procuror militar; avocat militar; consilier juridic. Legat de acest aspect consider că şi în armata României trebuie să fie instituită, în mod stringent, funcţia de avocat militar, pentru apărarea în instanţă a intereselor personalului militar.
Actualmente, în sistemul juridico-militar românesc, consilierii juridici apără interesele patrimoniale ale unităţilor militare.
După sistemul juridic militar al statelor membre N.A.T.O. pot fi preluate şi adaptate următoarele documente juridice şi metode de lucru:
–         ghidul de activitate al ofiţerului de justiţie militară;
–         extinderea activităţii juridice în planul luptei antidrog şi antiteroriste;
–         reglementarea sistemului jurisdicţional militar pentru situaţia de război (componenta şi competenţa curţilor marţiale);
–         reglementarea cadrului de asistenţă juridică, în speţele de drept civil, pentru personalul unităţii (marii unităţi) militare.
În vederea aplicării legislaţiei de drept operaţional (aplicarea prevederilor convenţiilor şi protocoalelor internaţionale) pe timpul stării de urgenţă, asediu sau de război, consilierul juridic al comandantului va acţiona pentru creşterea gradului de legalitate şi eficienţă a principalelor activităţi militare.
 
 
ESTIMAREA JURIDICĂ
 
 
Domnule comandant,
 
Activităţile desfăşurate în domeniul asistenţei juridice sunt identice pentru cursurile stabilite:
 
· Forţele albastre desfăşoară un război legitim de apărare conform dreptului la apărare relevat în conţinutul art.51 din Charta O.N.U.;
 
· Raportez că până la acest moment au fost transmise tuturor marilor unităţi, unităţilor şi subunităţilor subordonate, şi au fost aduse la cunoştiinţa tuturor categoriilor de militari, normele dreptului internaţional al conflictelor armate şi regulile de angajare specifice misiunilor desfăşurate;
 
· Estimez ca deosebit de utilă colaborarea în domeniul juridic cu unităţile şi formaţiunile pentru situaţii de urgenţă, cu autorităţile publice locale şi cu organizaţiile nonguvernamentale din zona de responsabilitate, Gruparea Operativă “Muntenia” având sarcini executive a căror îndeplinire este raportată zilnic.
În acest sens avem tot interesul să asigurăm îndeplinirea misiunii prin cooperarea cu forţele din zonă. Asigurarea ordinii publice în zona de operaţii a grupării operative “Muntenia” este realizată de subunităţi de poliţie militară, jandarmerie şi poliţia locală;
 
· Împreună cu ofiţerul CIMIC am luat măsuri de asigurare a legăturilor cu autorităţile locale în vederea realizării unui climat de siguranţă şi stabilitate prin menţinerea ordinii de drept în zona de operaţii a forţelor proprii;
 
· Obiectivele şi zonele protejate vor fi marcate conform prevederilor, Convenţiilor şi Protocoalelor Internaţionale; Stabilimentele militare şi autovehiculele medicale de transport vor fi marcate, prin grija S4 cu semnul de cruce roşie şi vor fi semnalizate luminos.
 
· Vă propun limitarea folosirii mijloacelor incendiare în zonele în care se exploatează şi se rafinează petrol, precum şi în zonele în care există infrastructura pentru transportul produselor petroliere (conducte magistrale, etc.)
Conform datelor obţinute de J2 nici agresorul nu va folosi mijloacele incendiare în zonele respective.
 
· Aşa cum am raportat anterior, conform art.58 din Protocolul Adiţional al Convenţiei de la Geneva din 12 august 1949 privind protecţia victimelor conflictelor armate internaţionale este necesar să fie evitate amplasarea obiectivelor militare în interiorul sau în apropierea zonelor dens populate.
Dacă este necesar se vor lua măsuri cu sprijinul autorităţilor locale pentru evacuarea populaţiei civile conform propunerilor ce vor fi făcute de S4 în funcţie de posibila evoluţie a operaţiei.
 
· La planificarea contraatacurilor se va ţine cont de prevederile art.57 din actul normativ amintit mai sus şi de luat măsuri prevenirea pierderilor de vieţi omeneşti în rândul populaţiei civile şi producerea de pagube bunurilor materiale cu caracter civil, cu atât mai mult cu cât este vorba de propriile noastre bunuri şi persoane.
 
Alte precizări:
 
–                                                         pentru evitarea genocidului să se instruiască întregul personal că este interzisă îndreptarea armelor către populaţia civilă neostilă;
 
–                                                         conform precizărilor eşalonului superior pot fi întrebuinţate minele antitanc;
 
–                                                         de asemenea, conform precizărilor eşalonului superior, nu pot fi întrebuinţate armele cu laser care provoacă orbirea;
 
–                                                         prizonierii de război vor fi escortaţi la punctul de adunare a prizonierilor de către poliţia militară unde se va proceda la interogarea lor prin grija J2 iar tratamentul acestora se va face în conformitate  cu legile internaţionale privind tratamentul prizonierilor;
 
–                                                         agresorul nu a semnat şi ratificat Convenţia privind utilizarea minelor antipersonal din 1997, deci este posibil să le folosească; prin urmare sunt necesare măsuri de protecţie;
 
–                                                         agresorul, deşi a ratificat Convenţia privind interzicerea producerii, stocării şi utilizării armelor chimice din 1993, ar putea utiliza armele chimice; în acest sens sunt necesare măsuri de înştiinţare şi protecţie, iar în cazul folosirii acestora, raportarea imediată pe cale ierarhică.
 
Toate aceste activităţi sunt valabile pentru cursul optim de acţiune adoptat.
 
CONSILIER JURIDIC
 
ANEXA NR. 1
 
RAPORTUL DE INFORMARE JURIDICĂ AL  COMANDAMENTULUI
1. Situaţia juridică în plan internaţional.
2. Modalităţile de acordare a unui sprijin politic şi militar de către organizaţiile internaţionale: O.N.U.; O.S.C.E.; N.A.T.O.
3. România îşi va manifesta dreptul legitim la autoapărare (cf. Chartei O.N.U.).
4. Informarea comandantului asupra difuzării D.I.C.A. pentru toate categoriile de combatanţi din trupele proprii.
5. Situaţia asigurării cu personal juridic la compartimentele de resort din componenţa marilor unităţi tactice (cf. art.82 – Protocolului Adiţional – 1977).
6. Modul de realizare a unei bune colaborări în domeniul juridic cu:
Ø                                                        unităţile şi formaţiunile de protecţie civilă;
Ø                                                        autorităţile publice locale, organismele nonguvernamentale.
7. Cadrul juridic necesar pentru asigurarea ordinii publice în teatrul de acţiuni militare,
8. Măsurile necesare pentru aplicarea şi respectarea normelor legilor organice de interes militar:
Ø                                                        Legea rechiziţiilor;
Ø                                                        Legea privind pregătirea economiei naţionale şi a teritoriului pentru apărare.
Ø                                                        Legea 80/1995 –Statutul cadrelor militare.
9. Măsuri pentru respectarea legislaţiei rutiere (emiterea de ordonanţe militare) în sensul asigurării îndeplinirii misiunilor de transporturi militare.
10. Propuneri asupra metodelor şi mijloacelor de război licite, utilizabile în contextul situaţiei operative.
11. Informarea comandantului asupra apariţiei unor noi instrumente de drept operaţional (acte juridice cu vocaţie juridică internaţională).
12. Relevarea unor scenarii tactico-operative şi a condiţiilor juridice când se pot executa acţiuni de represalii.
13. Propunerea modalităţilor de marcare a obiectivelor civile care vor fi protejate pe durata atacurilor militare ale adversarulu
 
ANEXA NR. 2
 
PLANUL DE SPRIJIN JURIDIC
ANEXA JURIDICĂ A PLANULUI DE OPERAŢII
 
1. Obiective civile aflate sub protecţie, lucrări şi instalaţii conţinând forţe periculoase.
2. Bunuri cu imunitate culturală, protecţie generală şi specială.
3. Localităţi neapărate şi zone demilitarizate, amplasare, acorduri realizate.
4. Localităţi şi zone sanitare (de securitate), amplasare, modificări şi acorduri realizate.
5. Amplasarea taberelor de prizonieri şi de internaţi civili.
6. Amplasarea spitalelor şi a locaţiilor organismelor de protecţie civilă.
7. Rute de comunicaţii pentru transporturile sanitare.
8. Statutul combatanţilor şi regimul mijloacelor şi a metodelor de luptă.
9. Proceduri pentru realizarea contactelor non-ostile cu adversarul prin notificări şi acorduri (convenţii).
10. Procedurile de ridicare a imunităţii bunurilor în caz de necesitate militară.
11. Modul de marcare a persoanelor şi a bunurilor protejate.
12. Proceduri de comportament faţă de prizonieri, răniţi, bolnavi şi naufragiaţi.
13. Cooperarea cu organismele umanitare; C.I.C.R., societăţile de Crucea Roşie
ale unor state.
14. Sancţionarea abaterilor disciplinare şi a infracţiunilor care violează normele de drept operaţional.
15. Condiţiile în care s-ar putea recurge la represalii.
16. Reguli de angajare şi de conduită tactică.

[1] Cf.Iordache Constantin, Drept Operaţional, Editura U.N.Ap.Bucureşti, 2003, p.45.
[2] Cf. P.F.-5, Doctrina Planificării operaţionale în Armata României, S.M.G.53, Bucureşti, 2008, p. 88.

